กระทรวงมหาดไทย สั่งการ ปภ.บูรณาการจังหวัดเร่งแก้ไขปัญหาภัยแล้ง จัดสรรน้ำอุปโภคบริโภคให้เพียงพอและทั่วถึงทุกครัวเรือน
นายฉัตรชัย พรหมเลิศ ปลัดกระทรวงมหาดไทย เปิดเผยว่า ปีนี้สถานการณ์น้ำในเขื่อนหลักมีปริมาณน้อย รวมถึงช่วงเดือนสิงหาคมถึงกันยายน 2562 บางพื้นที่อาจเกิดภาวะฝนทิ้งช่วง กระทรวงมหาดไทยจึงได้สั่งการให้กรมป้องกันและบรรเทาสาธารณภัย (ปภ.) บูรณาการจังหวัดและหน่วยงานที่เกี่ยวข้องแก้ไขปัญหาภัยแล้งในระยะเร่งด่วน         โดยให้ความสำคัญกับน้ำอุปโภคบริโภคเป็นหลัก เน้นการแจกจ่ายน้ำอุปโภคบริโภคให้เข้าถึงประชาชนทุกครัวเรือน การสูบน้ำจากแหล่งน้ำธรรมชาติไปเติมแหล่งผลิตน้ำประปา การขุดเจาะบ่อบาดาล เพื่อบรรเทาความเดือดร้อนของประชาชน และกำชับให้จังหวัดดำเนินการตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562 ระเบียบและหลักเกณฑ์ที่เกี่ยวข้อง รวมถึงมาตรการช่วยเหลือด้านอื่นๆ เพื่อให้ประชาชนได้รับผลกระทบจากปัญหาภัยแล้งน้อยที่สุด        ด้านนายชยพล ธิติศักดิ์ อธิบดีกรมป้องกันและบรรเทาสาธารณภัย กล่าวว่า ปภ.ได้กำชับให้ศูนย์ป้องกันและบรรเทาสาธารณภัยเขตในพื้นที่ประสบภัยบูรณาการแก้ไขปัญหาร่วมกับจังหวัดอย่างใกล้ชิด นอกจากนี้ให้ศูนย์ป้องกันและบรรเทาสาธารณภัยเขตนอกพื้นที่ประสบภัยบริหารจัดการเครื่องจักรกลสาธารณภัย รวมถึงแจกจ่ายน้ำอุปโภคบริโภคให้เข้าถึงประชาชนผู้ใช้น้ำทุกครัวเรือนอย่างต่อเนื่อง